Broj: 711-I-1004-P-391-18/19-08-8

Zagreb, 18. travnja 2019.

**Povjerenstvo za odlučivanje o sukobu interesa (u daljnjem tekstu: Povjerenstvo)**, u sastavu Nataše Novaković kao predsjednice Povjerenstva te Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **u predmetu dužnosnika Saše Lukića, zamjenika župana Bjelovarsko-bilogorske županije**, na 47. sjednici, održanoj 18. travnja 2019.g., donosi sljedeću:

**ODLUKU**

1. **Propustom prijenosa upravljačkih prava na temelju udjela u vlasništvu (kapitalu) trgovačkog društva Meludo d.o.o. na povjerenika u razdoblju od 20. travnja 2016.g. do 15. rujna 2017.g., dužnosnik Saša Lukić, zamjenik župana Bjelovarsko-bilogorske županije, počinio je povredu članka 16. stavka 1. ZSSI-a**
2. **Za povredu ZSSI-a, opisanu pod točkom I. izreke ove Odluke, dužnosniku Saši Lukiću izriče se sankcija iz članka 42. stavka 1. podstavka 2. ZSSI-a, obustava isplate dijela neto mjesečne plaće u ukupnom iznosu od 3.000,00 kn, koja će trajati 3 mjeseca te će se izvršiti u 3 jednaka uzastopna mjesečna obroka, svaki u pojedinačnom mjesečnom iznosu od 1.000,00 kn.**

Obrazloženje

Povjerenstvo je na 40. sjednici, održanoj 1. ožujka 2019.g. pokrenulo postupak za odlučivanje o sukobu interesa protiv dužnosnika Saše Lukića, zamjenika župana Bjelovarsko-bilogorske županije, zbog moguće povrede članka 16. stavka 1. ZSSI-a, koja proizlazi iz propusta prijenosa upravljačkih prava na temelju udjela u vlasništvu trgovačkog društva Meludo d.o.o. na povjerenika.

Dužnosnik je u Zakonom propisanom roku dostavio pisano očitovanje na Odluku o pokretanju postupka u kojem u bitnome navodi kako smatra da nije počinio povredu odredbi ZSSI-a te pojašnjava da je trgovačko društvo Meludo d.o.o. osnovano temeljem Društvenog ugovora o osnivanju društva s ograničenom odgovornošću od 13. travnja 2016.g. te je upisano u sudski registar nadležnog trgovačkog suda na temelju rješenja Os-Sb/Tt-16/2307 od 20. travnja 2016.g., a jedina djelatnost koju obavlja je ugostiteljska djelatnost u iznajmljenom prostoru (u naravi caffe bar) na određeno vrijeme.

Dužnosnik nadalje potvrđuje da je točan navod da je bio upisan kao član navedenog trgovačkog društva u razdoblju od 20. travnja 2016.g. do 15. rujna 2017.g. te ističe da je, vodeći računa o svom statusu dužnosnika te uzevši u obzir upitan opstanak društva, nakon zaprimanja rješenja o upisu društva u sudski registar, bez odgode dostavio Upravi trgovačkog društva Meludo d.o.o. neopozivu Izjavu o tome da niti neposredno niti posredno neće koristiti svoja upravljačka prava koja proizlaze iz vlasničkih udjela u tom trgovačkom društvu. Dužnosnik je stoga ocijenio da nije svrsishodno prenositi upravljačka prava na povjerenika.

Dužnosnik nadalje iznosi da, sukladno njegovim saznanjima, trgovačko društvo Meludo d.o.o. u razdoblju od 20. travnja 2016.g. do 15. rujna 2017.g. nije održalo niti jednu Skupštinu na kojoj bi članovi društva koristili svoja upravljačka prava, odnosno pravo glasa te da nije bilo okolnosti povodom kojih bi se ukazala potreba da upravljačka prava dužnosnika koristi treća osoba (povjerenik). Dužnosnik dodatno naglašava da ni na koji način nije sudjelovao u radu niti je bio uključen u poslovanje navedenog trgovačkog društva.

U očitovanju se dodatno pojašnjava da trgovačko društvo Meludo d.o.o. u razdoblju od donošenja rješenja o upisu u sudski registar do kraja lipnja 2017.g. nije imalo poslovnih aktivnosti, već je bilo u mirovanju, bez prihoda, a jedina djelatnost istog je obavljanje ugostiteljske djelatnosti putem kafića. Dužnosnik završno navodi da nije prenio upravljačka prava na povjerenika s obzirom da nisu nastupile okolnosti povodom kojih bi se ukazala potreba za istim.

Člankom 3. stavkom 1. podstavkom 42. ZSSI-a propisano je da su župani i njihovi zamjenici dužnosnici u smislu istog Zakona, stoga je i Saša Lukić povodom obnašanja dužnosti zamjenika župana Bjelovarsko-bilogorske županije, obvezan postupati sukladno odredbama ZSSI-a.

Člankom 4. stavkom 4. ZSSI-a propisano je da su trgovačka društva poslovni subjekti u smislu tog Zakona.

Člankom 16. stavkom 1. ZSSI-a propisano je da će dužnosnik koji ima 0,5% i više dionica, odnosno udjela u vlasništvu (kapitalu trgovačkog društva) za vrijeme obnašanja javne dužnosti prenijeti svoja upravljačka prava na temelju udjela u kapitalu društva na drugu osobu, osim na osobe iz članka 4. stavka 5. ovog Zakona, ili posebno tijelo. Ta osoba, odnosno posebno tijelo (povjerenik) djelovat će glede ostvarivanja članskih prava i udjela u društvu u svoje ime, a za račun dužnosnika.

Uvidom u rezultate izbora za općinske načelnike, gradonačelnike, župane i njihove zamjenike održane u svibnju 2013. te u svibnju 2017.g., a koji su objavljeni na mrežnim stranicama Državnog izbornog povjerenstva, utvrđeno je da je dužnosnik Saša Lukić izabran za zamjenika župana Bjelovarsko-bilogorske županije u mandatu 2013.-2017. te u mandatu 2017.-2021.

Uvidom u izvješća o imovinskom stanju koje je dužnosnik Saša Lukić podnio Povjerenstvu dana 13. lipnja 2016.g. povodom promjene i 16. lipnja 2017.g. povodom ponovnog izbora na istu dužnost utvrđeno je da je dužnosnik u dijelu podataka o poslovnim udjelima, dionicama i vrijednosnim papirima naveo udio u vlasništvu od 33% u trgovačkom društvu Meludo d.o.o. te da nije izvršen prijenos u upravljačkih prava. U napomeni navedenih izvješća o imovinskom stanju dužnosnik je naveo da je suvlasnik trgovačkog društva Meludo d.o.o., ali bez upravljačkih prava.

Uvidom u izvješće o imovinskom stanju podneseno dana 5. rujna 2017.g. povodom promjene, utvrđeno je da je dužnosnik u dijelu podataka o poslovnim udjelima, dionicama i vrijednosnim papirima u poslovnim subjektima naveo da isti ne postoje.

Uvidom u podatke sudskog registra Trgovačkog suda u Osijeku, stalne službe u Slavonskom Brodu utvrđeno je da je pod matičnim brojem subjekta: 030172475, OIB: 16445213721 upisano trgovačko društvo Meludo d.o.o., osnovano Društvenim ugovorom o osnivanju od 13. travnja 2016.g. te da je Saša Lukić bio je upisan kao član navedenog trgovačkog društva. Usporedbom OIB-a navedenog u podnesenim izvješćima o imovinskom stanju dužnosnika Saše Lukića i OIB-a navedenog u izvatku iz sudskog registra nadležnog trgovačkog suda, utvrđeno je da se radi o istoj osobi.

Na zahtjev Povjerenstva trgovačko društvo Meludo d.o.o. dostavilo je očitovanje od 12. veljače 2019.g. u kojem se navodi da je navedeno društvo osnovano temeljem Društvenog ugovora o osnivanju društva s ograničenom odgovornošću od 13. travnja 2016.g., a upisano je u sudski registar nadležnog trgovačkog suda temeljem rješenja od 20. travnja iste godine. U očitovanju se nadalje potvrđuje da je dužnosnik Saša Lukić bio upisan kao član društva Meludo d.o.o. od 20. travnja 2016.g. do 15. rujna 2017.g. te da je odmah po zaprimanju rješenja o upisu trgovačkog društva Meludo d.o.o. u sudski registar, odnosno 25. travnja 2016.g. dostavio Upravi društva neopozivu Izjavu kojom izričito izjavljuje da neće ni na koji način, neposredno ili posredno koristiti svoja upravljačka prava koja bi proizlazila iz svojstva imatelja poslovnog udjela u navedenom trgovačkom društvu.

U očitovanju se nadalje navodi da društvo Meludo d.o.o. u razdoblju od 20. travnja 2016.g. do 15. rujna 2017.g. nije održalo ni jednu Skupštinu društva na kojoj bi članovi konzumirali svoje pravo glasa, odnosno upravljačka prava te u istom razdoblju nije nastala niti jedna situacija povodom koje bi članovi društva trebali koristiti svoja upravljačka prava. Također, dužnosnik Saša Lukić u istom razdoblju nije koristio svoja upravljačka prava kao član društva, nije ovlastio treću osobu da izravno ili neizravno koristi njegovo pravo glasa, niti je bio uključen u poslovanje navedenog društva. U očitovanju se završno pojašnjava da trgovačko društvo Meludo d.o.o. u razdoblju od donošenja rješenja o upisu u sudski registar do kraja lipnja 2017.g. nije poduzimalo poslovne aktivnosti, odnosno bilo je u mirovanju, bez ikakvih prihoda.

U privitku očitovanja trgovačko društvo Meludo d.o.o. dostavilo je Društveni ugovor o osnivanju društva s ograničenom odgovornošću sklopljen 13. travnja 2016.g. uvidom u koji je utvrđeno da je jedan od osnivača istog dužnosnik Saša Lukić te Izjavu navedenog dužnosnika od 25. travnja 2016.g. kojom izjavljuje da neće ni na koji način, neposredno ili posredno, koristiti svoja upravljačka prava koja proizlaze iz svojstva imatelja poslovnog udjela, odnosno da neće utjecati na poslovne odluke Uprave društva te time na rad i poslovanje društva niti će koristiti pravo glasa na Skupštini društva.

Povjerenstvo je nadalje od Bjelovarsko-bilogorske županije zatražilo podatke o poslovnim odnosima između navedene jedinice regionalne samouprave i trgovačkog društva Meludo d.o.o.

Bjelovarsko-bilogorska županija dostavila je očitovanje od 18. siječnja 2019.g. u kojem se navodi da za vrijeme mandata dužnosnika Saše Lukića, zamjenika župana Bjelovarsko-bilogorske županije, navedeno trgovačko društvo nije imalo poslovnih odnosa sa Županijom po pitanju javne nabave te bilo kakvih drugih isporuka.

Povjerenstvo obrazlaže da je člankom 16. stavkom 1. ZSSI-a propisana obveza dužnosnika da upravljačka prava na temelju udjela u vlasništvu trgovačkog društva prenesu na povjerenika koji ne smije biti s dužnosnikom povezana osoba u smislu članka 4. stavka 5. ZSSI-a. Iako je dužnosnik nakon osnivanja trgovačkog društva Meludo d.o.o. dao izjavu da neće koristiti svoja upravljačka prava, dužnosnik navedenom izjavom nije ispunio obvezu propisanu člankom 16. stavkom 1. ZSSI-a koja je objektivne prirode te obvezuje dužnosnike beziznimno. Povjerenstvo stoga pojašnjava da navod dužnosnika da je trgovačko društvo Meludo d.o.o. u razdoblju u kojem je dužnosnik bio član istog, bilo u mirovanju te da nije održana niti jedna Skupština društva, ne utječe na dužnosnikovu obvezu iz članka 16. stavka 1. ZSSI-a. Pritom Povjerenstvo napominje da i obavljanje ugostiteljske djelatnosti predstavlja poslovnu aktivnost navedenog trgovačkog društva.

Slijedom svega navedenoga, iz prikupljenih podataka i dokumentacije Povjerenstvo je nedvojbeno utvrdilo da dužnosnik Saša Lukić u razdoblju od 20. travnja 2016.g. do 15. rujna 2017.g. u kojem je u sudskom registru nadležnog trgovačkog suda bio upisan kao član trgovačkog društva Meludo d.o.o., nije prenio upravljačka prava na temelju udjela u vlasništvu navedenog trgovačkog društva na drugu osobu, odnosno na povjerenika, čime je počinio povredu članka 16. stavka 1. ZSSI-a.

Člankom 42. ZSSI-a propisane su sankcije koje se mogu izreći za povredu odredbi navedenog Zakona. Prilikom odmjeravanja vrste i visine sankcije Povjerenstvo je ocijenilo sve okolnosti o kojima ovisi odgovornost dužnosnika za počinjenu povredu ZSSI-a, kao i težinu nastalih posljedica povrede. Kao okolnost koja je utjecala na nužnost izricanja sankcije obustave isplate dijela neto mjesečne plaće kao teže vrste sankcije, Povjerenstvo je cijenilo duljinu trajanja povrede u razdoblju duljem od godine dana.

Člankom 44. stavkom 1. ZSSI-a propisano je da sankciju obustave isplate dijela neto mjesečne plaće Povjerenstvo izriče u iznosu od 2.000,00 do 40.000,00 kuna, vodeći računa o težini i posljedicama povrede Zakona. Kao okolnost koja je utjecala na izricanje sankcije više od zakonom propisanog minimuma Povjerenstvo je uzelo u obzir okolnost da dužnosnik dužnost zamjenika župana Bjelovarsko-bilogorske županije obnaša profesionalno, u drugom uzastopnom mandatu te je morao biti svjestan obveza koje za njega proizlaze iz odredbi ZSSI-a. Na izricanje sankcije bliže Zakonom propisanom minimumu utjecala je okolnost da je dužnosnik dao izjavu da neće ni na koji način koristiti svoja upravljačka prava koja proizlaze iz svojstva imatelja poslovnog udjela u trgovačkom društvu Meludo d.o.o. te je i postupao u skladu s istom.

Povjerenstvo smatra da je za utvrđenu povredu ZSSI-a primjerena sankcija obustava isplate dijela neto plaće u iznosu od 3.000,00 kn, koja će trajati 3 mjeseca te će se izvršiti u 3 jednaka uzastopna mjesečna obroka, svaki u pojedinačnom mjesečnom iznosu od 1.000,00 kn.

Slijedom navedenog Povjerenstvo je donijelo odluku kako je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Uputa o pravnom lijeku:

Protiv ove odluke Povjerenstva dužnosnik može pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnik Saša Lukić, elektronička dostava
2. Objava na internetskoj stranici Povjerenstva
3. Pismohrana